b'\n_START_ARTICLE_\nS\xc3\xa8rie 446 de Renfe\n_START_PARAGRAPH_\nLa S\xc3\xa8rie 446 de Renfe, juntament amb la s\xc3\xa8rie 447 de Renfe i els trens Civia s\xc3\xb3n un grup d\'unitats el\xc3\xa8ctriques ideades per oferir serveis de rodalia efica\xc3\xa7os. El seu disseny es va comen\xc3\xa7ar a planejar a principis dels anys 80 i es va materialitzar en el prototip de la s\xc3\xa8rie 445 quan el servei de rodalia va comen\xc3\xa7ar a cobrar gran protagonisme en ciutats com Madrid i les unitats que estaven oferint aquests serveis, principalment unitats de la s\xc3\xa8rie 440, comen\xc3\xa7aven a ser insuficients. Ja que s\'anava a dissenyar un tren exclusiu per oferir aquests serveis es va decidir dotar-les de les necessitats exigides per a aquest servei, un servei amb m\xc3\xbaltiples parades en dist\xc3\xa0ncies curtes i un gran tr\xc3\xa0fec de viatgers. D\'aquesta manera se\'ls va dotar d\'una gran capacitat d\'acceleraci\xc3\xb3 penalitzant la velocitat m\xc3\xa0xima._NEWLINE_La s\xc3\xa8rie 446, amb un disseny molt innovador per als trens de la Renfe de 1989, ofereix 2.400 kW de pot\xc3\xa8ncia que permeten una acceleraci\xc3\xb3 de 1m/s\xc2\xb2 en arrencar per\xc3\xb2 la seva velocitat m\xc3\xa0xima \xc3\xa9s de 100 km/h. Dels 3 cotxes que disposa, els dos dels extrems, tots dos amb cabina de conducci\xc3\xb3, estan motoritzats i \xc3\xbanicament el d\'al mig \xc3\xa9s un remolc. Cadascun dels cotxes tenen 3 parells de portes de doble fulla per a una r\xc3\xa0pida entrada i sortida de viatgers. Un dels grans inconvenients d\'aquestes unitats que els ha costat el sobrenom de dodotis \xc3\xa9s que no disposen de cond\xc3\xadcies en cap dels cotxes. Encara que despr\xc3\xa9s d\'una reforma integral, en el per\xc3\xadode 2009-2014, d\'aquesta s\xc3\xa8rie junt i de les 447, se\'ls inclouran cond\xc3\xadcies juntament amb altres millores de mobilitat._NEWLINE_Exteriorment tenen un disseny similar a la 447 excepte per les lletres de la numeraci\xc3\xb3 dels cotxes que en la s\xc3\xa8rie 446 la lletra M o R est\xc3\xa0 en blanc i en la s\xc3\xa8rie 447 aquesta lletra est\xc3\xa0 en color groc i en una major ampl\xc3\xa0ria exterior de 9 cm. Com a curiositat cal destacar que aquestes dues unitats han anat canviant la seva est\xc3\xa8tica al llarg de la seva vida \xc3\xbatil, com el gir de la "C" caracter\xc3\xadstica del Rodalies l\'any 1992 o el canvi del vermell per colors violetes i l\'aparici\xc3\xb3 de la paraula Renfe despr\xc3\xa9s de la segregaci\xc3\xb3 amb Adif. Aprofitant aquests \xc3\xbaltims canvis es van afegir tamb\xc3\xa9 millores de seguretat en els sistemes de senyalitzaci\xc3\xb3 del tancament de portes com avisadores sonors i lluminosos. Poden circular acoblades en servei normal a unitats de la s\xc3\xa8rie 447 amb algunes limitacions en tracci\xc3\xb3 i fre._NEWLINE_De les 170 unitats encarregades i lliurades nom\xc3\xa9s han estat donades de baixa 3 d\'elles, que van ser afectades en els atemptats de l\'11 de mar\xc3\xa7 de 2004._NEWLINE_Es poden trobar aquestes unitats circulant pels nuclis de Madrid i Bilbao solent fer els seus serveis en l\xc3\xadnies en les quals la dist\xc3\xa0ncia entre estacions \xc3\xa9s 1-2 quil\xc3\xb2metres i fins i tot menys.'